ગુજરાતમાં અત્યારથી લોકસભાની ચૂંટણીનાં પડઘમ વાગી રહ્યાં છે. ચૂંટણી નિર્ધારિત સમયે જ આવશે, એવી ખાતરી કેન્દ્રમાં સત્તારૂઢ એવા ભાજપ થકી વારંવાર અપાયા છતાં વિપક્ષોને એમની વાતમાં ભરોસો બેસતો નથી. ભાજપનું સંગઠન માળખું કાયમ ચૂંટણીના મોડમાં જ હોય છે. સામે પક્ષે કોંગ્રેસે પણ આળસ ખંખેરીને પોતાના માળખાને અંતિમ સ્વરૂપ આપવાનું છે. કોંગ્રેસનું માળખું નવા અધ્યક્ષ રાહુલ ગાંધી તરફથી રચાવાના સંજોગો આકાર લઈ રહ્યા છે. એના પહેલા તબક્કા તરીકે ગુજરાત વિધાનસભામાં કોંગ્રેસના નાયબ દંડક અને 40 વર્ષીય એવા આંકલાવના ધારાસભ્ય અમિત ચાવડાને ગુજરાત પ્રદેશ કોંગ્રેસ સમિતિના અધ્યક્ષ નિયુક્ત કરવામાં આવ્યા છે. મિતભાષી અમિત ભણેલા-ગણેલા તો છે જ, સાથે જ રાજ્યના ઓબીસી સમાજમાંથી આવે છે. એમના સદ્ગત દાદા અને ચરોતરના સાંસદ રહેલા ઈશ્વરભાઈ ચાવડાના પ્રતાપે જ માધવસિંહ સોલંકી ગુજરાતના રાજકારણમાં સિક્કો જમાવી શક્યા હતા. હજી હમણાં સુધી પ્રદેશ પ્રમુખ રહેલા ભરતસિંહ માધવસિંહ સોલંકીના સગા મામાના પુત્ર અમિત ઉત્તર ગુજરાતના ખેરાળુના 1952થી ધારાસભ્ય રહેલા શંકરજી ઓખાજી ઠાકોરનાં દીકરીના જમાઈ છે. સ્વ. શંકરજી મહદ્ અંશે કોંગ્રેસમાં રહ્યા અને છેલ્લે ચીમનભાઈ પટેલની સરકારમાં કૃષિમંત્રી હતા. એમના પુત્ર ભરતસિંહ ડાભી ખેરાળુના ભાજપી ધારાસભ્ય છે અને અગાઉની મુદતમાં સંસદીય સચિવ હતા. ભાજપના સંગઠનની પાંખ અને સરકાર કાયમ ચૂંટણીના મોડમાં હોય છે. કોંગ્રેસ પણ હવે 40ની આસપાસના યુવાનોના હાથમાં સંસદીય પાંખ અને સંગઠનની ધુરા સુપરત કરીને લોકસભાની ચૂંટણી માટેની તૈયારીમાં મચી પડવા તત્પર છે. કર્ણાટક વિધાનસભા પછી રાજસ્થાન, મધ્ય પ્રદેશ અને છત્તીસગઢ ઉપરાંત ઈશાન ભારતમાં મિઝોરમની વિધાનસભા ચૂંટણીમાં સત્તારૂઢ ભાજપ અને વિપક્ષનો ખરાખરીનો જંગ જામશે. એ પછી લોકસભાની ચૂંટણીમાં ભાજપ અને કોંગ્રેસ સહિતના વિપક્ષો વચ્ચે ‘ફાઇટ ટુ ફિનિશ’નો જંગ ખેલાશે.